Barbara Kingsolver

Barbara Kingsolver (s. 8. huhtikuuta 1955) on yhdysvaltalainen kirjailija, joka on kenties parhaiten tunnettu teoksestaan Myrkkypuun siemen (The Poisonwood Bible). Kingsolver on monipuolinen kirjailija; romaanien lisäksi hän on julkaissut runoja, novellikokoelman sekä runsaasti tietokirjallisuutta, kuten esseitä. Kingsolver on vuodesta 1997 lähtien jaetun Bellwether-palkinnon perustaja. Kingsolver on voittanut useita merkittäviä kirjallisuuspalkintoja sekä kotimaassaan että muualla maailmassa. Vuonna 2010 Kingsolver sai Orange-palkinnon romaanistaan The Lacuna. 

 Elämä 

Barbara Kingsolver syntyi vuonna 1955 Annapolisissa Marylandissa. Hän kasvoi Kentuckyn maaseudulla perheessä, jossa lapsia kannustettiin 
tutkimaan ympäristöään. Kingsolverin vanhemmat eivät kuitenkaan hyväksyneet televisiota. Kingsolverin julkinen kirjoitusura käynnistyi yhdeksänvuotiaana, jolloin paikallinen sanomalehti julkaisi hänen kirjoitelmansa ”Miksi tarvitsemme uuden ala-asteen”. Edellisen koulurakennuksen katto oli romahtanut ja vahingoittanut Kingsolverin opettajaa.

Toisen asteen koulutuksen jälkeen Kingsolver pääsi pianostipendinsä ansiosta opiskelemaan DePauw'n yliopistossa Indianassa. Valmistuttuaan yliopistosta hänellä oli biologian tutkinto, jota hän jatkoi muutaman välivuoden jälkeen evoluutiobiologian opinnoilla Arizonan yliopistossa. Valmistumisensa jälkeen Kingsolver työskenteli yliopistossa tutkijana ennen vapaaksi toimittajaksi ryhtymistä. Kingsolver kirjoittaa edelleen artikkeleita ja esseitä erilaisiin lehtiin.

Kingsolver julkaisi monia artikkeleita, runoja ja novelleja ennen kuin hänen esikoisromaaninsa The Bean Trees julkaistiin vuonna 1988. Sen jälkeen Kingsolver on julkaissut yhteensä yksitoista muuta teosta. Erityisesti Myrkkypuun siemen (The Poisonwood Bible) on saanut osakseen paljon huomiota. Vuonna 2000 Kingsolver sai National Humanities Medal -palkinnon, joka on Yhdysvaltain korkein kunnianosoitus taiteen kautta yhteiskunnalle tehdyistä palveluksista.

Vuonna 1997 Kingsolver perusti Bellwether-palkinnon myönnettäväksi parillisina vuosina esikoisromaanille, joka on kirjallisesti laadukas ja joka käyttää kirjallisuutta yhteiskunnallisen muutoksen välineenä. Kingsolver on naimisissa professori Steven Hoppin kanssa, ja heillä on kaksi tytärtä. 1990-luvun alussa Kingolver soitti Rock Bottom Remainders -nimisessä, lähinnä kirjailijoista muodostuvassa yhtyeessä. Mukana ovat vuosien varrella olleet muun muassa kirjailijat Stephen King, Amy Tan, Mitch Albom ja Maya Angelou sekä Simpsonit-sarjan luoja Matt Groening.

 Palkintoja ja ehdokkuuksia 

 Arizona Press Club, 1986
 Kirjallisuuden kunniatohtori, DePauw'n yliopisto, 1995
 Etelä-Afrikan kansallinen kirjapalkinto (National Book Prize of South Africa), 1998
 Pulitzer-ehdokkuus, 1999
 PEN/Faulkner-ehdokkuus, 1999
 National Humanities Medal, 2000
 Orange-palkinto, 2010

 Bibliografia 

 Fiktio 

 The Bean Trees (1988). Ei suomennettu.
 Homeland and Other Stories (1989). Ei suomennettu.
 Animal Dreams (1990). Ei suomennettu.
 Another America (1992). Ei suomennettu.
 Pigs in Heaven (1993). Ei suomennettu. 
 Myrkkypuun siemen (The Poisonwood Bible, 1998). Suomentanut Juha Ahokas ja Arvi Tamminen. Like, 1999. 
 Täyttymysten kesä (Prodigical Summer, 2001). Suomentanut Pauliina Klemola. Like, 2004. 
 Small Wonder: Essays, 2002
 The Lacuna, 2009
 Demon Copperhead (Demon Copperhead, 2022). Suomentanut Antero Tiittula. Gummerus, 2025. 

 Tietokirjallisuus 

 Holding the line: Women in the Great Arizona Mine Strike of 1983 (1989). Ei suomennettu.
 High Tide in Tuscon: Essays from Now or Never (1995). Ei suomennettu.
 Small Wonder (2002). Ei suomennettu.
 Last Stand: America's Virgin Lands (valokuvaaja Annie Griffiths Beltin kanssa, 2002). Ei suomennettu.
 Animal, Vegetable, Miracle: A Year of Food Life (2007). Ei suomennettu.

 Lähteet 

 Aiheesta muualla 
 Barbara Kingsolverin kotisivu (englanniksi) 
 Kingsolverin perustama Bellwether-palkinto (englanniksi) 

Luokka:Yhdysvaltalaiset tietokirjailijat
Luokka:Yhdysvaltalaiset kirjailijat
Luokka:Vuonna 1955 syntyneet
Luokka:Elävät henkilöt